作者：张继先
词牌/韵律：沁园春

paragraphs: 劫运将新，天书降恩，圣师命魔。
正阴阳错忤，鬼神淆混，依凭城市，绵亘山河。
杀气闭空，阴容夺昼，万姓罹殃日已多。
青城上，见琉璃高座，忽起巍峨。
群妖忿怒扬戈。
竞奔走、攻山若舞梭。
感神光一瞬，龙催虎陷，威音一动，电掣霆呵。
立活化民，摄邪归正，生息熙熙享太和。
风云静，见天连碧汉，月浸澄波。